13 gutter anmeldt for 638 lovbrudd

Rømmer nærmest daglig fra institusjonene

Politiet frykter at liv skal gå tapt

BARNEBANDENS HERJINGER: En 15-åring som er utpekt som lederen av banden er anmeldt for blant annet dette bankranet i Sparebank Pluss i Rona i Kristiansand 19. juli og et bussran i Vågsbygd i Kristiansand 3. juni. Politiet er svært bekymret over barnevernsbanden som herjer Sørlandet. Grafikk: Tom Byermoen

Her er barnevernsbanden som herjer Sørlandet

(VG Nett) Maskerte og bevæpnet med kniver herjer en ransbande Kristiansand-området. Tilbake står politiet fullstendig maktesløse.

Oppdatert 7. oktober 2010

Artikkelen er over ni år gammel

Noen av forholdene banden knyttes til: 5. oktober: Bussran på Mosby i Kristiansand. 19. juli: Ran av Sparebanken Pluss utenfor Kristiansand. 15. juli: Ran av bensinstasjonen Shell 7-Eleven i Songdalen kommune. 14. juli: Bussran på Hånes i Kristiansand. 12. juli: Ran av bensinstasjonen YX på Hånes i Kristiansand. Juni: 14-åring pågrepet for å ha knekt nesen til politimann. Skal ha framsatt trusler mot politimannen og hans familie. 3. juni: 15-åring pågrepet for bussran ved Amfi Vågsbygd. 29. mai: Tre barnevernsbarn pågrepet etter å ha stjålet en bil i Bykle. Februar: 15-åring pågrepet for å ha stjålet bilen til en politimann. Vis mer

Senest tirsdag kveld denne uken ble to barnevernsbarn pågrepet, siktet for knivran. En gutt (15) skal ha fått hjelp av en jevngammel jente og en 26-årig mann til å rane en bussjåfør i Kristiansand. 15-åringen har tilstått ranet, og fremstilles onsdag for varetektsfengsling.

Har du opplysninger eller innspill i denne saken?Kontakt VG Netts journalister her

Denne gutten er en del av den såkalte barnevernsbanden bestående av en kjerne på 13 gutter i alderen 15 til 20 år, hvorav tolv av dem er anmeldt for å ha stått bak en lang rekke ran i Kristiansand-området siden juni. Minst elleve av dem bor på institusjoner underlagt barnevernet.

Politiet opplyser til VG Nett at disse 13 guttene tilsammen er anmeldt for 638 lovbrudd, blant annet væpnede ran, grove innbrudd og trusler.

Selve grupperingen skal ha skjedd for et års tid siden, men i løpet av det siste halve året har politiet registrert at de kriminelle handlingene utført av denne banden har intensivert kraftig.

LES OGSÅ:15-åring: - Får kick av kriminelle handlinger

- Hadde stukket ham ned

Hans Martin Skovly ved politiets avsnitt for forebyggende arbeid ved Kristiansand politistasjon sier at guttene kommer fra ulike deler av landet.

- Vi har i dag to 15-åringer i varetekt, i tillegg til han som fremstilles i morgen. Det tror jeg må være unikt på landsbasis, det er veldig spesielt.

- Vi er redde for at liv skal gå tapt ved at de enten dreper noen i ranssammenheng eller kjører seg ihjel i ruset tilstand, sier Skovly til VG Nett.

Politiet er svært bekymret over holdningen til flere av disse guttene. I politiavhør har en av dem sagt:

- Dersom sjåføren hadde gjort motstand, hadde jeg stukket ham ned.

Artikkelen fortsetter under bildet.

TATT: To barnevernsbarn og en 26-åring ble pågrepet av politiet etter bussranet i Kristiansand tirsdag. Foto: Tore-André Baardsen

I løpet av det siste året har politiet registrert nær en dobling av antall ran i området. De mener at barnevernsbanden står bak hovedandelen av økningen.

Vil «befri hverandre»

Leder av etterforskningsavdelingen i Kristiansand, politioverbetjent Geir Hansen, har fulgt utviklingen og sier at de nærmest føler seg hjelpeløse.

- Vi er fullstendig oppgitt over utviklingen blant unge. Det siste året har vært utrolig bekymringsfullt. Vi er helt fortvilet, sier Hansen til VG Nett.

Etterforskerne konkluderer med at penger er motivasjonen til de kriminelle ungdommene. Samtidig mener politiet at ungdommene opplever status når de begår ran, i tillegg til at det gir en smitteeffekt innad i kameratgjengen.

- Dette er en gjeng ungdommer som nærmest daglig rømmer fra barnevernet. De er bosatt på ulike institusjoner, men de finner hverandre ved bruk av mobiltelefoner, møtes, og snakker om å «befri hverandre».

- Dette må det settes en stopper for, dette kan ikke fortsette, sier Hansen.

Han forteller at politiet gjør det de kan for å stoppe ungdomsgjengens herjinger.

- Politiet får ikke gjort så mye mer enn å forebygge og etterforske, men vi samarbeider tett med barnevernstjenesten. Vi har ukentlige møter med Bufetat og det lokale barnevernet i Kristiansand, sier politioverbetjenten til VG Nett.

Setter ned arbeidsgruppe

Barnevernet og Bufetat i Kristiansand har gått sammen for å få kontroll over situasjonen, og har satt ned en tverretatlig og tverrfaglig samarbeidsgruppe som skal jobbe opp mot denne ungdomsgruppen.

- Arbeidsgruppen vil være representert av det kommunale barnevernet, Bufetat, politi, institusjonene og tiltakene disse barna er tilknyttet, barne- og ungdomspykiatri avdeling for rus og avhengighet og fylkesmannen. I tillegg vil ulike deler av behandlingsapparatet bli tilknyttet denne gruppen alt etter hva det er behov for, men vi er ennå bare i startgropen.

- Ungdommene vi her snakker om har dessverre ikke nyttiggjort seg tilbudet som tilsikter å gi gode omsorgs- og behandlingstilbud, men vi håper at vi oppnår det nå etter hvert, sier Nan Lisbeth Haugnes Høgeli, leder ved fagteam Bufetat i Kristiansand.

Hun sier at institusjonene guttene bor på, har hatt problemer med å ha kontroll på guttene. Det har blitt satt i gang flere ekstratiltak for å innhente barna, blant annet at institusjonene reiser på turer og finner på aktiviteter for at de ansatte skal kunne være tett på ungdommen for å forhindre rømning.

På statsbudsjettet som ble lagt frem i går var 240 millioner kroner øremerket barnevernet.

Publisert: 07.10.10 kl. 09:06 Oppdatert: 07.10.10 kl. 10:40